টি-১০‘র ড্রাফটে থাকলেও দল পাননি তামিম

বিশ্বকাপ শুরুর আগে থেকে তামিমকে নিয়ে আলোচনার শেষ নেই। এই ওপেনারের রহস্যময় ইনজুরি, একাদশে তার না থাকা নিয়ে বহু ঝড় বয়ে যায় ক্রিকেটাঙ্গনে। শেষমেশ তাকে ছাড়াই বিশ্বকাপ মিশনে গেছে টাইগাররা।

তবে উতাল-পাতালের মাঝেও আবুধাবি টি-১০ ফ্র্যাঞ্চাইজি ক্রিকেট টুর্নামেন্টের খেলোয়াড় ড্রাফটে নাম উঠেছিল তার। তবে ড্রাফট থেকে দল পাননি তিনি। ড্রাফটের প্লাটিনাম ক্যাটাগরিতে তাকে নেওয়ার জন্যে ফ্র্যাঞ্চাইজিগুলো আগ্রহ দেখায়নি।

একই ক্যাটাগরিতে ছিলেন আরেক ওপেনার লিটন দাস। ড্রাফটে অফফর্মে থাকা লিটনও হয়েছেন উপেক্ষিত।

অন্যদিকে এবার দল পেয়েছেন টাইগারদের তিন সংস্করণের দলপতি সাকিব আল হাসান। একই দলে খেলবেন পেসার তাসকিন আহমেদ। বাংলা টাইগার্সের হয়ে এই টুর্নামেন্টের আসন্ন আসর মাতাবেন তারা।

সাকিব ও তাসকিন ছাড়াও টি-টেনে নর্দান ওয়ারিয়র্সের হয়ে খেলবেন আরেক বাংলাদেশি অলরাউন্ডার জিয়াউর রহমান। যদিও দীর্ঘদিন ধরেই জাতীয় দলের রাডারের বাইরে আছেন এই ক্রিকেটার। তবে বাংলাদেশ প্রিমিয়ার লিগে (বিপিএল) নিয়মিতই তাকে খেলতে দেখা যায়।

এবারের আবুধাবি টি-১০ ক্রিকেটে অংশ নেবে ৮টি দল। সেগুলো হলো- বাংলা টাইগার্স, চেন্নাই ব্রেভস, ডেকান গ্ল্যাডিয়েটরস, দিল্লি বুলস, মরিসভিলি স্যাম্প আর্মি, নিউইয়র্ক স্টাইকার্স, নর্দান ওয়ারিয়র্স ও টিম আবুধাবি।